COM7:โดดเด่นเรื่องการเติบโตของกำไรแนะซื้ออัพราคาพื้นฐานใหม่เป็น 17.5 บ.
COM7:โดดเด่นเรื่องการเติบโตของกำไรแนะซื้ออัพราคาพื้นฐานใหม่เป็น 17.5 บ.
7 ธ.ค. 2559

บล.ดีบีเอส วิคเคอร์ส ระบุในบทวิเคราะห์วันนี้(7 ธ.ค.) ว่า บริษัท คอมเซเว่น จำกัด (มหาชน) หรือ COM7 ได้ประกาศซื้อสินทรัพย์เป็นร้าน (outlets) จำนวน 44 แห่ง จากบางกอก เทเลคอม 999 (Bangkok Telecom 999) เพื่อขยายโครงข่ายร้านจัดจำหน่าย ถือว่าเป็นการซื้อสินทรัพย์บางส่วน จากที่มีทั้งหมด 80 แห่ง ใช้เงินลงทุน 184 ล้านบาท ซึ่งจะใช้เงินสดในบริษัท สิ่งที่จะได้คือ สิทธิในการเช่า แบรนด์ และอุปกรณ์ต่างๆ แต่ไม่รวมสินค้าคงเหลือ กระบวนการซื้อเริ่ม 1 ธ.ค.59 ไปจนถึงไตรมาส 1/60 เหตุผลที่ซื้อคือ ต้องการขยายโครงข่ายไปยังทำเลที่ดี แต่เต็มแล้วในปัจจุบัน
ทั้งนี้จะมีอยู่ 10 ร้านจาก 44 ร้านที่มีทำเลใกล้กับ COM7 ในปัจจุบัน แต่ถือว่าจะลดการแข่งขันลง เพราะร้านของ บางกอกฯ จะกลายมาเป็นร้านของ COM7 ส่วนการลงทุนเพิ่มจะตกอยู่ที่ 3 ล้านบาทต่อร้าน ด้านยอดขายของบางกอกฯ เป็น 500 ล้านบาทต่อปี การซื้อครั้งนี้จะช่วยเติมเต็มเป้าหมายปี 60 ที่จะมีจำนวนร้านเป็น 500 แห่ง ซึ่งปัจจุบันมีอยู่ 365 แห่ง และสิทธิ์ที่จะบริหารร้าน TRUE อีก 166 แห่ง ส่วนความคืบหน้าการเปิดร้าน TRUE เร็วกว่าคาด ปีนี้เป็น 40 ร้าน และปีหน้าคาดว่าจะเป็น 120 ร้าน เพิ่มจากเดิมที่มีสมมุติฐานเป็น 80 ร้าน
ได้มีการปรับเพิ่มประมาณการปี 60/61 ในอัตรา 9%/3% ตามลำดับ เพื่อสะท้อนเรื่องการเข้าซื้อสินทรัยพ์จากบางกอกฯ และความคืบหน้าการเปิดร้าน TRUE นั้นดีกว่าคาด
ปรับเพิ่มคำแนะนำเป็น ซื้อ จากเดิม ถือ ด้วยราคาพื้นฐานใหม่ที่ปรับเพิ่มขึ้นเป็น 17.50 บาท ซึ่งประเมินด้วย P/E ปี 60 ที่ 35 เท่า COM7 เป็นบริษัทที่โดดเด่นเรื่องการเติบโตของกำไรปี 59/60/61 เป็น 26%/55%/26% ตามลำดับ และคาดว่าจะได้รับประโยชน์เรื่องยอดขายที่มีโอกาสจะเพิ่มขึ้นสูง จากมาตรการรัฐเรื่องได้รับยกเว้นภาษีสำหรับการช้อปปิ้ง 15,000 บาท ในช่วงปลายปี 59 นี้